b'\n_START_ARTICLE_\nSauber\n_START_SECTION_\nMercedes era\n_START_PARAGRAPH_\nFormul\xc4\x97je 1 Sauber debiutavo 1993\xc2\xa0m. PAR GP. Debiutas buvo itin s\xc4\x97kmingas\xc2\xa0\xe2\x80\x93 JJ Lehto u\xc5\xbe\xc4\x97m\xc4\x97 5 viet\xc4\x85 ir peln\xc4\x97 ekipai pirmus du ta\xc5\xa1kus. Nepaisant puikaus debiuto, visame likusiame sezone ta\xc5\xa1k\xc5\xb3 zonoje ji fini\xc5\xa1avo tik 5 kartus. Surinkusi 12 ta\xc5\xa1k\xc5\xb3 sezon\xc4\x85 Sauber baig\xc4\x97 7 vietoje._NEWLINE_1994 m. iki tol naudotus Ilmor variklius pakeit\xc4\x97 Mercedes ir ekipa buvo pervadinta \xc4\xaf Sauber Mercedes. Nepaisant to ekipai nepavyko u\xc5\xbelipti ant apdovanojim\xc5\xb3 pakylos. Geriausia sezono vieta\xc2\xa0\xe2\x80\x93 dvi 4 vietos. V\xc4\x97l 12 ta\xc5\xa1k\xc5\xb3 ir \xc5\xa1\xc4\xaf kart\xc4\x85 8 vieta galutin\xc4\x97je \xc4\xafskaitoje.\n_START_SECTION_\nFord era\n_START_PARAGRAPH_\n1995 m. sezon\xc4\x85 Sauber prad\xc4\x97jo su naujais partneriais\xc2\xa0\xe2\x80\x93 Red Bull ir Ford. \xc5\xa0is sezonas buvo kur kas s\xc4\x97kmingesnis nei praeity\xc2\xa0\xe2\x80\x93 beveik kiekvienose lenktyn\xc4\x97se buvo pelnomi ta\xc5\xa1kai, o Italijos GP metu H. H. Frentzenas fini\xc5\xa1avo tre\xc4\x8dioje vietoje ir peln\xc4\x97 ekipai pirm\xc4\x85j\xc4\xaf fini\xc5\xa1\xc4\x85 ant podiumo. Tais pa\xc4\x8diais metais prie ekipos prisijung\xc4\x97 Petronas grup\xc4\x97\xc2\xa0\xe2\x80\x93 naftos kompanija i\xc5\xa1 Malaizijos. Kitais metais Monako GP metu abu pilotai fini\xc5\xa1avo ta\xc5\xa1kuose\xc2\xa0\xe2\x80\x93 tre\xc4\x8dioje ir ketvirtoje vietose, ta\xc4\x8diau gale sezono komanda tur\xc4\x97jo vos 11 ta\xc5\xa1k\xc5\xb3 ir v\xc4\x97l u\xc5\xbe\xc4\x97m\xc4\x97 7 viet\xc4\x85.\n_START_SECTION_\nFerrari era\n_START_PARAGRAPH_\nNuo 1997 m. iki 2005 m. sezono Sauber ekipai variklius tiek\xc4\x97 Ferrari ekipa. Nuo to laiko kasmet rezultatai vis g\xc4\x97r\xc4\x97jo, kol 2001 m. sezon\xc4\x85 Sauber ekipa baig\xc4\x97 4 vietoje su 21 ta\xc5\xa1ku._NEWLINE_Paskutiniais ekipos metais jos santykiai su Ferrari ekipa silpn\xc4\x97jo. 2004 m. ji prisijung\xc4\x97 prie Grand Prix pasaulio \xc4\x8dempionato (kuriamos alternatyvos Formulei 1, kuriam nepriklauso Ferrari). Po to komanda nusprend\xc4\x97 naudoti Michelin padangas (Ferrari buvo pasirinkusi Bridgestone). O nuo 2006\xc2\xa0m. sausio 1 d. ekip\xc4\x85 \xc4\xafsigijo BMW kompanija.\n_START_SECTION_\nSugr\xc4\xaf\xc5\xbeimas \xc4\xaf Formul\xc4\x99 1\n_START_PARAGRAPH_\n2009\xc2\xa0m. gruod\xc5\xbeio 3 d. FIA paskelb\xc4\x97, kad leid\xc5\xbeia Sauber gr\xc4\xaf\xc5\xbeti \xc4\xaf Formul\xc4\x97s 1 lenktynes, u\xc5\xbeimant pasitraukusios Toyota ekipos viet\xc4\x85. Prie\xc5\xa1 tai buvo paslkelbta, kad BMW pasitraukia i\xc5\xa1 \xc5\xa1io sporto ir parduoda komand\xc4\x85 pirmajam jos savininkui P. Sauberiui. Komanda naudojimui pasirinko Ferrari variklius.'